
Text rozhodnutia
Súd: Krajský súd Bratislava Spisová značka: 5Sd/275/2012 Identifikačné číslo súdneho spisu: 1012201624 Dátum vydania rozhodnutia: 02. 10. 2013 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2013:1012201624.3 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky K. Y., bytom C. Y. X, H., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX zo dňa 13. augusta 2012 v spojení so zmenovým rozhodnutím zo dňa 10. septembra 2012 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX zo dňa 13. augusta 2012 odporkyňa podľa § 70 ods. 1 a § 82 zákona č. 461/2003 Z.z. o sociálnom poistení v znení neskorších predpisov priznala navrhovateľke od 19. mája 2012 invalidný dôchodok v sume 100,30 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne, pobočka Bratislava zo dňa 24. júla 2012 navrhovateľka bola uznaná za invalidnú, miera poklesu schopnosti vykonávať zárobkovú činnosť u navrhovateľky je 50%. Zmenovým rozhodnutím číslo XXX XXX XXXX zo dňa 10. septembra 2012 po započítaní obdobia od 10. septembra 1999 do 31. decembra 1999, od 1. januára 2000 do 31. decembra 2000, od 1. januára 2001 do 31. decembra 2001, od 1. januára 2002 do 31. decembra 2002, od 1. januára 2003 do 31. augusta 2003 odporkyňa podľa 70 ods. 1, § 112 ods. 1 a § 82 zákona č. 461/2003 Z.z. o sociálnom poistení v znení neskorších predpisov zvýšila navrhovateľke od 19. mája 2012 invalidný dôchodok na sumu 110,90 eur mesačne. Navrhovateľka návrhom zo dňa 5.9.2012 žiadala preskúmať rozhodnutie odporkyne číslo XXX XXX XXXX zo dňa 13. augusta 2012 a uviedla, že v máji 2011 jej bolo diagnostikované neurologicko-svalové ochorenie s názvom torticollis spastica nazývané aj cervikálna distónia, čím dochádza k abnormálnym pozíciám hlavy a šije. V jej prípade nepomáhajú ani injekcie botulotoxínu, jedná sa o závažný stupeň tohto ochorenia, hlavu má neustále v pozícii vpravo pri pravom pleci a kvôli neustálym kŕčom nie je schopná ju otočiť na druhú stranu. Ochorenie jej nedovoľuje pracovať na počítači ani vykonávať akúkoľvek prácu, v ktorej je kvalifikovaná, prípadne inú prácu, ktorá vyžaduje dlhšie sedenie alebo pohyb. Mala za to, že sa u nej jedná o svalové ochorenie a namietala nesprávne zaradenie jej ochorenia posudkovým lekárom do položky záchvatovité ochorenie. Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Krajský súd vykonal dokazovanie výsluchom účastníkov konania, posudkom posudkového lekára Sociálnej poisťovne pobočky Bratislava zo dňa 24.7.2012 a posudkom posudkového lekára Sociálnej poisťovne ústredie Bratislava zo dňa 13.12.2012, posudkom posudkového lekára Sociálnej poisťovne ústredie Bratislava zo dňa 25.4.2013, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Na základe žiadosti navrhovateľky o invalidný dôchodok zdravotný stav a pracovná schopnosť navrhovateľky boli posúdené posudkovým lekárom Sociálnej poisťovne pobočka Bratislava dňa 24.7.2012, ktorý uviedol, že navrhovateľka trpí na cervikálnu distóniu, tortikolis. Navrhovateľka je opakovane vyšetrená neurológmi, absolvovala podávanie botoxu do SCM vľavo, farmakoterapiu Rivotrilom a Apaurinom, rehabilitačnú liečbu a magnetoterapiu bez výraznejšieho zlepšenia. Kardiologické vyšetrenie z marca 2012 z dôvodu atypických bolestí na hrudníku vylúčilo kardiálnu príčinu. Zdravotný stav navrhovateľky hodnotil ako dlhodobo nepriaznivý a zdravotné postihnutie bolo zvolené v položke príbuznej - záchvatovité ochorenia. Rozhodujúcim zdravotným postihnutím u navrhovateľky sú epileptické záchvaty a iné záchvatovité ochorenia, ťažká forma (kapitola VI., oddiel A, položka 4., písm. c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 50%. Dátum vzniku invalidity stanovil od 19.5.2012, t.j. dňom skončenia jednoročného podporného obdobia. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Navrhovateľka môže vykonávať prácu bez nadmernej fyzickej záťaže, primeranú vysokoškolskému vzdelaniu na skrátený pracovný úväzok. Posudkový lekár Sociálnej poisťovne ústredie Bratislava v posudku zo dňa 13.12.2012 uviedol že navrhovateľka trpí na chorobu tortikolis. Konštatoval, že odborným neurologickým vyšetrením boli problémy navrhovateľky uzatvorené ako tortikolis - chorobný sklon hlavy do strany v.s. cervikálna distónia (pravdepodobne porucha napätia svalstva). Poukázal na to, že tortikolis je jednostranné svalové strnutie šije spôsobené jednostranným skrátením alebo kŕčom svalu - kývača hlavy, ktoré je buď vrodenej príčiny alebo zriedkavejšie sa vyskytuje ako získané napr. pri zápalových procesoch v krčnej oblasti, blokádach alebo úrazoch v oblasti krčnej chrbtice alebo pri niektorých chorobách centrálneho nervového systému. Rtg. vyšetrením krčnej chrbtice a vyšetrením mozgu magnetickou rezonanciou bola zistená osteochondróza v segmente C5/6 s blokom, mierny posun krčného stavca C5 o 2-3 mm oproti štvrtému krčnému stavcu, pričom podľa medicínskych kritérií nejde o patologický posun. Vyšetrením magnetickou rezonanciou mozgu neboli potvrdené žiadne ložiskové ani štrukturálne zmeny. Posledné neurologické vyšetrenie zo dňa 6.3.2012 stav diagnosticky uzavrelo ako iné deformujúce dorzopatie - M 43.6 Tortikolis a bola odporučená liečba iba vitamínmi. Z tohto dôvodu posudkový lekár zmenil druh rozhodujúceho zdravotného postihnutia navrhovateľky z kapitoly VI., oddiel A, položka 4.c. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách, s trvalým ťažkým postihnutím funkcie a často recidivujúcimi, dlhotrvajúcimi prejavmi dráždenia nervov a svalov s ťažkou poruchou statiky a dynamiky chrbtice, s výraznou poruchou svalového korzetu (kapitola XV., oddiel E, položka 3 písm. c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 50%. Zotrval na dátume vzniku invalidity stanovil od 19.5.2012, t.j. dňom skončenia jednoročného podporného obdobia poberania nemocenských dávok. Atypické bolesti s pocitmi búšenia zdokumentované interným vyšetrením zo dňa 20.3.2013 sú posudkovo nevýznamné a nepodmieňujú zvýšenie percentuálne miery. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Navrhovateľka môže vykonávať prácu bez nadmernej fyzickej záťaže, primeranú vysokoškolskému vzdelaniu. Navrhovateľka pri výsluchu v súdnom konaní zotrvala na podanom návrhu a požadovala, aby jej zdravotný stav po posúdený za jej osobnej účasti. Súd doplnil dokazovanie zadovážením si posudku posudkového lekára Sociálnej poisťovne ústredie Bratislava, ktorý dňa 25.4.2013 za osobnej účasti navrhovateľky posúdil zdravotný stav a pracovnú schopnosť navrhovateľky a konštatoval, že navrhovateľka trpí na torticolis v.s. cervikálnu distóniu. Navrhovateľka vo februári 2011 začala mať tremor v oblasti krčnej chrbtice, v máji 2011, keď vstala z postele, mala hlavu vytočenú doprava a odvtedy tento stav pretrváva naďalej. Ochorenie veľmi málo ovplyvňuje psychoterapia, rehabilitácia a liečba u neurológa. Pomocné paraklinické vyšetrenia nepotvrdili závažné degeneratívne zmeny na krčnom segmente chrbtice, NMR vyšetrenie mozgu z augusta 2011 je v norme. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s trvalým ťažkým postihnutím funkcie a často recidivujúcimi, dlhotrvajúcimi prejavmi dráždenia nervov a svalov, s ťažkou poruchou statiky a dynamiky chrbtice, s výraznou poruchou svalového korzetu (kapitola XV., oddiel E, položka 3 písm. c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 50% a z posudkového hľadiska sa v plnom rozsahu stotožnil so zaradením rozhodujúceho ochorenia navrhovateľky do príslušnej kapitoly, oddielu a položky uvedeným v posudku posudkového lekára Sociálnej poisťovne ústredie Bratislava zo dňa 13.12.2012. Potvrdil stanovený dátum vzniku invalidity navrhovateľky od 19.5.2012, t.j. dňom skončenia jednoročného podporného obdobia poberania nemocenských dávok. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Navrhovateľka môže vykonávať prácu bez nadmernej fyzickej záťaže, primeranú dosiahnutému vysokoškolskému vzdelaniu, eventuálne rekvalifikácia. Odporkyňa po započítaní obdobia od 10. septembra 1999 do 31. decembra 1999, od 1. januára 2000 do 31. decembra 2000, od 1. januára 2001 do 31. decembra 2001, od 1. januára 2002 do 31. decembra 2002, od 1. januára 2003 do 31. augusta 2003 zmenovým rozhodnutím číslo XXX XXX XXXX zo dňa 10. septembra 2012 podľa 70 ods. 1, § 112 ods. 1 a § 82 zákona č. 461/2003 Z.z. o sociálnom poistení v znení neskorších predpisov zvýšila navrhovateľke od 19. mája 2012 invalidný dôchodok na sumu 110,90 eur mesačne. Navrhovateľka sa na vytýčené pojednávanie súdu dňa 2.10.2013 napriek riadnemu predvolaniu nedostavila, svoju neúčasť na ňom ospravedlnila, nepožiadala o odročenie tohto pojednávania a súhlasila, aby súd vec prejednal bez jej účasti, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jej neprítomnosti. Zástupkyňa odporkyne vzhľadom na zhodné závery posudkov posudkových lekárov Sociálnej poisťovne ústredie Bratislava žiadala napadnuté rozhodnutie ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj dvaja posudkoví lekári sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľkou uvádzané ťažkosti a vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľky. U navrhovateľky sa ochorenie začalo prejavovať od mája 2011 s tým že odvtedy tento stav pretrváva naďalej, posledné neurologické vyšetrenie zo dňa 6.3.2012 stav diagnosticky uzavrelo ako iné deformujúce dorzopatie - M 43.6 tortikolis, pričom ochorenie veľmi málo ovplyvňuje psychoterapia, rehabilitácia a liečba u neurológa. Pomocné paraklinické vyšetrenia nepotvrdili závažné degeneratívne zmeny na krčnom segmente chrbtice, NMR vyšetrenie mozgu z augusta 2011 je v norme. Posudkoví lekári sociálnej poisťovne ústredie Bratislava zhodne určili, že rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s trvalým ťažkým postihnutím funkcie a často recidivujúcimi, dlhotrvajúcimi prejavmi dráždenia nervov a svalov, s ťažkou poruchou statiky a dynamiky chrbtice, s výraznou poruchou svalového korzetu (kapitola XV., oddiel E, položka 3 písm. c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkoví lekári stanovili na 50%. Dátum vzniku invalidity navrhovateľky stanovili od 19.5.2012, t.j. dňom skončenia jednoročného podporného obdobia poberania nemocenských dávok. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Zistenia posudkových lekárov neboli spochybnené ani v súdnom konaní. Atypické bolesti s pocitmi búšenia zdokumentované interným vyšetrením zo dňa 20.3.2013 sú posudkovo nevýznamné. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd preto z vyššie uvedených dôvodov napadnuté rozhodnutie číslo XXX XXX XXXX zo dňa 13. augusta 2012 v spojení so zmenovým rozhodnutím zo dňa 10, septembra 2012 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná, a preto jej súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./ Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti, alebo iné dôkazy, ktoré doteraz neboli uplatnené /§ 205a/, f/ rozhodnutie súdu prvého stupňa vychádza z nesprávneho právneho posúdenia veci /§ 205 ods. 2 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012201624.3 (dáta aktuálne k 1. 11. 2026). Záväzné je znenie zverejnené súdom.




